b'\n_START_ARTICLE_\nLagos\n_START_SECTION_\nZgodovina\n_START_PARAGRAPH_\nObmo\xc4\x8dje, kjer zdaj stoji Lagos, je bilo poseljeno \xc5\xbee v daljni preteklosti. Prvi prebivalci so bili predstavniki ljudstva Avare (podskupina Jorubov), ki so se ukvarjali z ribolovom in pridelavo soli. Spopadi med plemeni za nadzor nad plovnimi potmi so bili pogosti. V 15. stoletju so pri\xc5\xa1li Evropejci, ki so tu za\xc4\x8deli trgovati; Lagos je postal pomembno pristani\xc5\xa1\xc4\x8de v trgovini s su\xc5\xbenji, ki so jih mestni vladarji in trgovci dobavljali iz zaledja (predvsem Jorube). Po ukinitvi su\xc5\xbenjelastni\xc5\xa1tva so se v Lagosu naselili osvobojeni \xc4\x8drnci iz dana\xc5\xa1nje Liberije, Sierre Leone in Ju\xc5\xbene Amerike. Od takrat ima mesto izrazito multikulturen zna\xc4\x8daj._NEWLINE_Sredi 19. stoletja je postal Lagos center britanskih trgovskih interesov v regiji. Britanci so ga zavzeli in deset let upravljali kot konzulat, ki je slu\xc5\xbeil kot izhodi\xc5\xa1\xc4\x8dna to\xc4\x8dka za prodor v notranjost celine. Iz ozemelj pod njihovim nadzorom je nastal protektorat, iz njega pa kasneje dana\xc5\xa1nja dr\xc5\xbeava Nigerija. Novo obdobje intenzivne rasti je mesto do\xc5\xbeivelo v 1970. letih z odkritjem nafte, ki je postala gonilna sila nigerijskega gospodarstva. Tudi dejstvo, da je vlogo administrativnega sredi\xc5\xa1\xc4\x8da dr\xc5\xbeave prevzelo novozgrajeno mesto Abuja, ni ustavilo hitre rasti Lagosa.\n_START_SECTION_\nGeografija\n_START_PARAGRAPH_\nMesto le\xc5\xbei v ravnem obalnem pasu, ki lo\xc4\x8duje notranjost celine od oceana, s \xc5\xa1tevilnimi zalivi, mo\xc4\x8dvirji, lagunami in estuariji. Zaradi velike koli\xc4\x8dine padavin in slabega odvodnjavanja so zazidljiva obmo\xc4\x8dja omejena, zato je Lagos eno najgosteje naseljenih mest v vsej Afriki. Obalni predeli so pogosto poplavljeni ob de\xc5\xbeevjih, medtem ko so v barakarskih naseljih dlje od obale storitve prakti\xc4\x8dno neobstoje\xc4\x8de, saj infrastruktura in prostorsko na\xc4\x8drtovanje ne dohajata rasti prebivalstva. Tudi cestno omre\xc5\xbeje ni kos vedno \xc5\xa1tevil\xc4\x8dnej\xc5\xa1emu prometu, posledica \xc4\x8desar so pogosti zastoji.'